**ЗМЯІНЫ КАРОЛЬ**

**Казка**

Жыў калісьці ў нашым мястэчку Адась Сташэўскі, хлопец добры і працавіты. Ён рана застаўся сіратою і змалку падрабляў у чужых людзей. А як вырас, падужэў, стаў секчы лес — мястэчка стаяла якраз на ўскрайку вялікай балоцістай пушчы. Багацця вялікага не нажыў, але ў хату прыйшоў дастатак.

На дзяўчат Адась не заглядаўся, некалі было. Але для кожнага чалавека — і вольнага, і занятага — настае часіна кахання. Прыйшла яна і для Адася. У наша мястэчка пераехала ўдава Сымоніха з дзвюма дочкамі — Марысяй і Анеляй. Марыся была гультаяватая, цэлы дзень сядзела на прызбе і лушчыла семкі. Затое Анеля і прыгожая, яснавокая, ласкавая, працавітая, яна паланіла сэрца Адася.

У той дзень, пра які будзе ісці гаворка, Адась спяшаўся па вуліцы мястэчка, сціскаючы ў руцэ срэбны пярсцёнак, які надоечы купіў на кірмашы. Ён ведаў, што Анеля прыйдзе ў лес збіраць галлё, і хацеў перахапіць яе там, каб спытацца, ці пойдзе яна за яго замуж. I калі яна будзе згодна, заручыцца з ёю, падарыўшы пярсцёнак.

Ля гарадской брамы ён пачакаў, пакуль праедзе пан Цыбульскі на дрожках, запрэжаных парай вараных коней. Яго пафарбаваныя завітыя вусы ваяўніча тырчалі ў бакі, ён імчаўся, не зважаючы на пешаходаў.

Хлопец дайшоў да вырубкі ў лесе і раптам заўважыў, што ў лісці паваленага дрэва нешта варушыцца. Ён прыгледзеўся — гэта змяя, прыдушаная тоўстым суком, тузалася і ніяк не магла выбрацца з вецця.

— Чакай, чакай, зараз я табе дапамагу, толькі не кусайся, — сказаў Адась.

— Не укуш-ш-шу, — прасіпела змяя. Ці, можа, Адасю здалося?

Ён адагнуў сук, і змяя спрытна слізганула ў кусты. Але не ўцякла, а спынілася і не мігаючы глядзела на Адася.

— Пайш-шлі са мной!

— Не, зараз не магу.

— Прыходзь увечары, буду чакаць.

Адась яшчэ не апамятаўся ад здзіўлення, як побач з ім прагучаў голас Анелі:

— 3 кім гэта ты размаўляеш?

— Расказачь — не паверыш!

I Адась распавёў Анелі пра дзіўную змяю.

— А ты не заўважыў, ці было ў яе на галаве нешта накшталт дубовага лістка?

— Так, быў лісток. Я думаў, ён выпадкова прыліп.

— Значыць, ты сустрэў не простую змяю, а змяінага караля. Дарэмна ты не пайшоў з ім.

— Што ты, Анеля! Я ж хацеў цябе сустрэць. I спытацца нарэшце, ці кахаеш ты мяне, ці пойдзеш за мяне замуж.

I, паколькі Анеля не пярэчыла, ён асмеліўся ўзяць яе руку і надзець на палец пярсцёнак.

Тут вочы Анелі напоўніліся слязамі, яна села на зямлю і горка заплакала.

— Анеля, зорачка мая ясная, чым я цябе пакрыўдзіў? Можа, я памыліўся і ты мяне не кахаеш? Можа, з другім заручаная?

— Не, Адась, — адказала Анеля. — Бог сведка, што я кахаю цябе і за другога не пайду. Але мяне за цябе не аддадуць.

— Чаму, Анеля? Хіба маці не захоча твайго шчасця?

— Цётка Сымоніха не маці мне, а мачыха. Яна мяне ненавідзіць. I ў апошні час, я адчуваю, нешта супраць мяне задумала...

Доўга суцяшаў Адась Анелю, абяцаў сёння ж пагаварыць з Сымоніхай. А калі яна заўпарціцца, за іх заступіцца войт, з якім Адась меў справу па рамонце гарадскіх сцен. Анеля павесялела і, збіраючыся дадому, нагадала Адасю, што будзе чакаць яго пад вечар.

Трывожна было на душы ў Адася. Як толькі сонца пачало хіліцца к захаду, ён апрануў вышытую кашулю, падперазаў белую світку прыгожым шаўковым поясам і пайшоў да хаты Сымоніхі.

Сымоніха і Марыся сядзелі за сталом у зале, маленькая служанка корпалася ў печы. Анелі не было.

— Добры дзень у хату! — павітаўся Адась.

— Добры дзень, саколік. Якая ў цябе справа да нас?

Адась расказаў Сымонісе, што яны з Анеляй пакахалі адзін аднаго, што заручыліся, што спадзяюцца, што яна дасць ім свае блаславенне.

— Вы з Анеляй заручыліся, саколік? — здзівілася Сымоніха. — Дык яна ж даўно заручаная і прасватаная. I ахвота ёй хлопцам галаву дурыць! Сёння яна паехала са сваім жаніхом з яго радзінай знаёміцца. Можа, там і вяселле згуляюць, нас з Марысяй тады паклічуць.

Адась выйшаў за вароты ашаломлены. "Анеля прасватаная... 3 жаніхом паехала... Хутка вяселле..." Чалавек прастадушны, ён не ўяўляў сабе, што людзі здольны так хлусіць, і ўсё ж паступова ў яго душы пачаў усё мацней гучаць голас Анелі: "Бог сведка, што я кахаю цябе і за другога не пайду".

— Адась! — паклікаў яго нехта шэптам. Ён азірнуўся, гэта была маленькая служанка. — Не вер Сымонісе. Пан Цыбульскі сілком звёз Анелю. Яны напаілі яе сонным зеллем.

"Што мне рабіць? Хто мне дапаможа? — падумаў у роспачы Адась і раптам успомніў: змяіны кароль!"

Адась пайшоў у лес на тое месца, дзе сустрэўся са змяіным каралём, і адразу ж убачыў яго на вецці паваленага дрэва.

— Усё ведаю, — сказаў змяіны кароль. — Я бачыў раніцай дзяўчыну, што прыходзіла да цябе, а мае падданыя расказалі мне, што пан Цыбульскі прывёз яе да сябе ў фальварак. Гэты фальварак далека ад мястэчка, калі ехаць па дарозе, а праз балота — рукой падаць. Ідзі за мной і нічога не бойся.

Змяіны кароль папоўз у балотны гушчар. Цяпер Адась ужо ясна бачыў, што на галаве ў яго не дубовы лісток, а залатая карона. Чым цямней рабілася, тым ярчэй зіхацелі яе рожкі, тым мацней свяціўся след, пакінуты змяіным каралём на траве. Нарэшце ён спыніўся на выспе сярод багны і твані.

— Мой народ! — паклікаў ён, і з-пад кожнай калоды, карча, пня высунуліся змяіныя галовы.

— Гэты чалавек выратаваў жыццё вашаму каралю. Аддзячым яму за гэта, вызваліўшы яго нявесту з фальварка пана Цыбульскага.

I Адась убачыў, як змеі стройнымі шарэнгамі рушылі наперад. Хваля за хваляй каціліся яны ў бок фальварка. Адась ішоў следам, побач са змяіным каралём.

Вось і фальварак. Першыя шарэнгі перакаціліся праз паркан і занялі подступы да сабачых будак. Два вялізныя ваўкадавы, падціснуўшы хвасты, залезлі ў будкі і не падавалі голасу.

Наступныя шарэнгі занялі пасты каля кожных дзвярэй у доме. Больш за ўсё змей напаўзло ў пакой пана Цыбульскага і акружыла яго ложак. Адкрыўшы вочы і ўбачыўшы вакол сябе змяіныя галовы з раздвоенымі языкамі, пан Цыбульскі страціў мову.

— Дзе Анеля? — спытаўся Адась у пана Цыбульскага, падыходзячы да ложка.

— А... А... там, — замармытаў той і паказаў у бок флігеля.

Адась кінуўся да флігеля, адчыніў дзверы, і праз імгненне Анеля ўжо была ў яго абдымках.

— Як ты мяне знайшоў? — спытала яна.

— Хутчэй адсюль, потым усё раскажу. Не палохайся, калі ўбачыш на двары многа змей, яны нічога дрэннага табе не зробяць.

— Дык, значыць, табе дапамог змяіны кароль?

Анеля выбегла на падворак і крыкнула:

— Змеі, дзе ваш кароль? Я хачу яму падзякаваць.

— Я тут, — пачуўся голас караля. — Не трэба мне дзякаваць, Адась заслужыў маю дапамогу. Добра, што ён прыйшоў у час, бо сёння мой народ заляжа спаць на зіму і нават следу нашага вы нідзе не знойдзеце. Але на развітанне я хачу вам зрабіць вясельны падарунак. Хай Адась возьме рыдлёўку і пойдзе раніцай да руін старога замчышча. Там пад галоўнай вежай ён нешта знойдзе.

I змяіны кароль знік, нібы яго і не было.

Адась тым часам запрагаў у дрожкі вараных коней. Ён баяўся давяраць Анелю топкай дрыгве.

Праз дзве гадзіны коні дамчалі іх да мястэчка. Гэтага часу хапіла, каб Адась і Анеля расказалі адзін аднаму ўсе свае прыгоды.

Коней яны распрэглі і пусцілі дадому, а самі пайшлі да хаты войта. Усё яму расказалі і папрасілі прытулку для Анелі, пакуль Адась уладкуе свае справы.

Раніцай ён узяў рыдлёўку і кудысьці знік, а потым прыйшоў да святара, прынёс для царквы залатыя падсвечнікі і дамовіўся, што вянчанне будзе сёння ж вечарам. Пані войтавай ён падарыў бурштынавыя каралі, а сваёй нявесце — вясельны ўбор.

Увечары было вянчанне. Адась усё чакаў, што з'явіцца Сымоніха і наробіць гвалту. Але яна не прыйшла, бо баялася, што ён усім раскажа пра яе ліхадзейства. 3 цягам часу яна з Марысяй пераехала ў іншае месца.

Адась і Анеля жылі доўга і шчасліва і ўсё жыццё ўспаміналі добрым словам змяінага караля.

Святлана КЛІМКОВІЧ